ועדת החוקה, חוק ומשפט, כנסת 16, פרוטוקול מספר 125, 2003-12-30 10:10

מיכאל איתן: גבירותי ורבותי, שלום.

מיכאל איתן: יש לי בקשה: בדרך כלל בוועדה אנחנו משתדלים לא להקדיש זמן רב מדי לדיונים בהצעות לקריאה טרומית אלא לברר רק את הסוגיות המרכזיות.

מיכאל איתן: לכן הדיון כאן יהיה קצר מאוד, כפי שהתרשמתי.

מיכאל איתן: נעביר את החוק לקריאה ראשונה ואת התיקונים נעשה אחר כך.

מיכאל איתן: ייתכן שיהיו דברים שיהיו שנויים במחלוקת בכל הנוגע למידת הענישה, ייתכן שעוד יתפתחו דברים.

מיכאל איתן: אתן לכם להציג את הצעת החוק היום ולא ניכנס לדיון מפורט.

מיכאל איתן: החוק פשוט וברור.

מיכאל איתן: אם הוא יזכה לרוב בקריאה ראשונה, נפתח את כל הדברים הרלוונטיים יותר.

אברהם רביץ: לפני שמסבירים אני רוצה לשאול את שתי קבוצות המציעים – זה ממש אותו דבר?

אברהם רביץ: בדברי ההסבר יש הבדלים קלים.

רשף חן: כל אחת הועתקה מהצעה זהה אחרת.

אברהם רביץ: זה משקף את המצב החברתי בכנסת, שלא יכולתם להתאחד סביב זה.

אברהם רביץ: כי מה, בשינוי תכניסו את חברת הכנסת פינקלשטיין?

רוני בריזון: לכבוד יהיה לנו.

רוני בריזון: יהיה לנו מקום של כבוד בעיתון הצופה.

גילה פינקלשטיין: אני וחבר הכנסת בריזון בוגרי אותו תיכון.

אברהם רביץ: אני רוצה לשאול שאלה: בתי שולחת את נכדי לחנות בכל יום שישי כדי לקנות בקבוק יין.

גילה פינקלשטיין: משקאות משכרים?

אברהם רביץ: כן, אני אוהב יין יבש.

מיכאל איתן: על-פי ההצעה הזאת היא תצטרך ללכת לבד.

אברהם רביץ: זהו, אז זה נגד החיים.

גילה פינקלשטיין: אבל שומרים על החיים.

גילה פינקלשטיין: הרב רביץ, לא כולם ילדים טובים כמו הנכדים שלך.

גילה פינקלשטיין: יש מי ששותים כדי לשתות, להשתכר ולנהוג בכביש.

אברהם רביץ: אנחנו רוצים את הצעת החוק.

אברהם רביץ: בואו נהיה יצירתיים.

גילה פינקלשטיין: יש כאלה שמשתכרים ונוהגים, אחר כך שומעים על תאונות.

רשף חן: אגב, מניסיון, אפשר להשתכר טוב מיין קידוש.

אברהם רביץ: זה כי אתה לא עושה את זה בכל יום שישי.

אברהם רביץ: אני אומר לכם: זאת גזירה שהציבור לא יעמוד בה.

אברהם רביץ: לא שהוא לא יכול לעמוד בה – הוא לא יעמוד בה.

אברהם רביץ: כששולחים למכות השכונתית שולחים את הילד.

אברהם רביץ: הגברת צריכה לבשל את הדגים באותה שעה, והיא שולחת את הילד.

אברהם רביץ: בואו לא נהרוג את החיים כשאנחנו רוצים לעשות דבר טוב.

גילה פינקלשטיין: אנחנו נעזור לאלפי ילדים ונמנע הרבה אסונות.

מיכאל איתן: חבר הכנסת רביץ, בדין היהודי נאמר על זה: אוי לרשע ואוי לשכנו.

מיכאל איתן: גם השכנים סובלים בגלל הרשעים.

מיכאל איתן: בגלל שבשכונה א' ילדים עלולים לשתות, גם בשכונה ב' אוסרים שתייה, ואמא צריכה ללכת ברגל למכולת.

רשף חן: עקרונית אפשר היה לעשות קו גבול, לפי אחוזי האלכוהול.

רשף חן: למשל משקאות עד 13% אלכוהול.

רשף חן: אין יין שאחוזי האלכוהול שלו מעבר לזה.

רוני בריזון: אדוני היושב-ראש, מתפתח כאן ויכוח.

רוני בריזון: אני חשבתי שקודם אציג את החוק.

רוני בריזון: לכן אני מבקש לגזור גזירה שווה מיין הקידוש של חבר הכנסת רביץ לקרטון סיגריות.

רוני בריזון: הרי אנחנו מעבירים חוק שאוסר מכירת סיגריות לקטינים, וזה אותו הדבר: לפעמים שולחים את הילד לקנות סיגריות וכעת אי-אפשר, אויה, צריך ללכת לבד לקנות סיגריות.

רוני בריזון: אני גוזר גזירה שווה.

אברהם רביץ: יש חוק כזה?

אברהם רביץ: זה עבר?

ענת אסיף: זה יידון בשבוע הבא בוועדת הכלכלה.

דורית ואג: למה תיקון לחוק העונשין הוא בוועדת כלכלה?

סיגל קוגוט: אנחנו נתנו להם הרשאה חד-פעמית לכך, כי הם דנו בסיגריות.

רוני בריזון: אוסיף ואומר: אנחנו גם עומדים להעביר חוק שאוסר הימורים.

אברהם רביץ: מה עם נאפאס?

רוני בריזון: זה הרי אסור בחוק, אדוני.

רוני בריזון: אתה רוצה להתיר את השימוש בסמים.

מיכאל איתן: שם תהיה הגבלה שזה אסור עד גיל 40.

מיכאל איתן: חבר הכנסת בריזון, אתם מסכימים שנעביר את החוק לקריאה ראשונה?

רוני בריזון: בוודאי.

מיכאל איתן: חבר הכנסת רביץ, מה אתה אומר?

אברהם רביץ: הם גורמים לי להתנגד.

אברהם רביץ: אני לא רוצה להתנגד לחוק הזה.

מיכאל איתן: אז תימנע.

מיכאל איתן: בדיונים לאחר קריאה ראשונה נחשוב, אולי יהיה פתרון יצירתי.

מיכאל איתן: אני מקיים הצבעה על אישור הצעת החוק לקריאה ראשונה: הרוב בעד.

מיכאל איתן: אני מאוד מודה לכם.

אליעזר כהן: לא שאלת מי נמנע.

מיכאל איתן: מי נמנע?

מיכאל איתן: חבר הכנסת רביץ, חבר הכנסת זאב.

מיכאל איתן: שני נמנעים.

אליעזר כהן: אבל המשטרה רוצה להתבטא.

סוזי בן ברוך: אני רוצה להגיב, לא לעניין ההצבעה.

מיכאל איתן: אתם לא מתנגדים, נכון?

סוזי בן ברוך: ברמה העקרונית לא.

סוזי בן ברוך: יש בעיה של אכיפה.

מיכאל איתן: נדבר על כך בהמשך.

דורית ואג: יש לאחד את הצעות החוק.

נסים זאב: לא החוק פותר פה את העבריינות במדינה.

מיכאל איתן: תבוא בקריאה ראשונה, נשמע.

מיכאל איתן: יש לך התנגדות שנאחד את ההצעות?

נסים זאב: לא.

מיכאל איתן: אין התנגדות.

מיכאל איתן: אני מקיים הצבעה על איחוד ההצעות: אושר.

מיכאל איתן: אין מתנגדים.

מיכאל איתן: תודה.